નવી દિલ્હી- અમેરિકાના પ્રેસિડેન્ટ ડોનાલ્ડ ટ્રમ્પના પુત્ર ડોનાલ્ડ ટ્રમ્પ જૂનિયર હાલમાં એક સપ્તાહના ભારત પ્રવાસે આવ્યા છે. તેમના ભારત પ્રવાસનો મુખ્ય ઉદ્દેશ્ય ટ્રમ્પ ઓર્ગેનાઈઝેશનના રિયલ એસ્ટેટ કારોબારને ભારતમાં પ્રોત્સાહન આપવાનો છે. જે અંતર્ગત આ વર્ષે જાન્યુઆરી મહિનામાં દિલ્હી-NCRમાં 250 યૂનિટના ટ્રમ્પ ટાવરને લૉન્ચ કરવામાં આવ્યું હતું. અહીં એક ફ્લેટની સરેરાશ કીમત 7.5 કરોડ રુપિયા છે. એક સમાચાર ચેનલ સાથેની મુલાકાત દરમિયાન જૂનિયર ટ્રમ્પે કહ્યું કે, ‘હાલમાં મારું ફોકસ ભારતમાં રિયલ એસ્ટેટના વ્યવસાય પર ધ્યાન કેન્દ્રિત કરવાનું છે’. પીએમ મોદીના નોટબંધીના નિર્ણયના વખાણ કરતાં જૂનિયર ટ્રમ્પે કહ્યું કે, નોટબંધીના નિર્ણયથી હાલમાં દેખાઈ રહેલું નુકસાન એ ટૂંકા ગાળાનું છે પરંતુ લાંબાગાળે નોટબંધીનો નિર્ણય રિયલ એસ્ટેટ વ્યવસાયને ફાયદો કરાવશે.